Tidligere statsminister Helle Thorning-Schmidt (S) afviser at have snydt i skat.

Men hun trækker sig fra sit topjob som medformand i et FN-panel, der blev dannet for at slå hårdt ned på skatteunddragelse.

© Scanpix Fakta om Helle Thorning-Schmidt Født 14. december 1966. Medlem af Folketinget fra 2002 til 2016. Formand for Socialdemokraterne fra 2005 til 2015. Statsminister fra 2011 til 2015.

Hun er bange for, at historierne om hendes forbindelse til skattely vil overskygge arbejdet.

Det oplyser hun i en mail til Ritzau.

- Jeg har i dag valgt at træde tilbage. Panelet er særdeles vigtigt, og jeg ønsker ikke, at det arbejde bliver forstyrret på nogen måde, skriver hun.

Andele i Jersey-selskab

Det er Ekstra Bladet, der har beskrevet, at hun ejer andele i et selskab med direkte forbindelse til Jersey, der er kendt som et skattely.

Derudover sidder hun i to bestyrelser med direkte forbindelse til skattely.

- Begge virksomheder betaler skat, hvor de er skattemæssigt hjemmehørende. Safelane Global Holdings betaler skat i Storbritannien, og Carsøe betaler skat i Danmark. Bestyrelsesmedlemmerne betaler også skat, hvor de er skattemæssigt hjemmehørende, skriver Thorning-Schmidt.

Nyt job

For nylig fik den tidligere socialdemokratiske statsminister en toppost i FN, hvor hun skulle bekæmpe skattely og skatteunddragere.

Hun skulle være med til at forsøge at dæmme op for skatteunddragelse for at finansiere verdensmålene.

Hun blev en af to formænd, hvor den anden er Nigers tidligere premierminister Ibrahim Mayaki.

Det var FN, der havde anmodet Helle Thorning-Schmidt om at tage jobbet.